Budapest Főváros VIII. kerület Helyi Választási Bizottság a 143/2014. (IX.08.) sz. határozatával 3 igen 0 nem szavazattal a következő határozatot hozta:

**Budapest Főváros VIII. kerület Helyi Választási Bizottság a 2014. évi Budapest VIII. kerületi roma nemzetiségi önkormányzati képviselők választásán Lukács Csabánét a Magyarországi Nemzeti-, Etnikai Kisebbségek Érdekvédelmi Egyesülete jelölő szervezet nemzetiségi önkormányzati jelöltjeként nyilvántartásba vételre irányuló kérelmét visszautasítja.**

A választási bizottság elsőfokú határozata ellen a központi névjegyzékben szereplő választópolgár, jelölt, jelölő szervezet, továbbá az ügyben érintett természetes és jogi személy, jogi személyiség nélküli szervezet a Fővárosi Választási Bizottságnak címzett fellebbezést nyújthat be a határozat ellen, jogszabálysértésre hivatkozással, illetve a mérlegelési jogkörben hozott határozattal szemben a meghozataltól számított három napon belül személyesen, levélben, telefaxon vagy elektronikus levélben a Budapest VIII. kerület Helyi Választási Bizottságnál (1082 Budapest VIII. kerület, Baross u. 63-67., fax: 459-2215, email: valasztas@jozsefvaros.hu) úgy, hogy az legkésőbb 2014. szeptember 11. napján (csütörtök) 16.00 óráig megérkezzen. A fellebbezésnek tartalmaznia kell a kérelem Ve. 223. § (3) bekezdése szerinti alapját, a benyújtójának nevét, lakcímét (székhelyét) és – ha a lakcímétől (székhelyétől) eltér – postai értesítési címét, a kérelem benyújtójának személyi azonosítóját, illetve ha a külföldön élő, magyarországi lakcímmel nem rendelkező választópolgár nem rendelkezik személyi azonosítóval, a magyar állampolgárságát igazoló okiratának típusát és számát, vagy jelölő szervezet vagy más szervezet esetében a bírósági nyilvántartásba-vételi számát. A fellebbezés tartalmazhatja benyújtójának telefaxszámát vagy elektronikus levélcímét, illetve kézbesítési megbízottjának nevét és telefaxszámát vagy elektronikus levélcímét. A fellebbezésben új tények és bizonyítékok is felhozhatók.

I n d o k o l á s

I.

Lukács Csabáné (lakcím: ……………………) a Magyarországi Nemzeti-, Etnikai Kisebbségek Érdekvédelmi Egyesülete jelölő szervezet nemzetiségi önkormányzati jelöltje a 2014. évi Budapest VIII. kerületi roma nemzetiségi önkormányzati képviselők választásán jelöltként nyilvántartásba vételét kezdeményezte a Budapest Főváros VIII. kerület Helyi Választási Bizottságnál (a továbbiakban: HVB), melyhez benyújtotta a helyi önkormányzati képviselők és polgármesterek választásán, valamint a nemzetiségi önkormányzati képviselők választásán a választási irodák hatáskörébe tartozó feladatok végrehajtásának részletes szabályairól és a választási eljárásban használandó nyomtatványokról szóló 4/2014. (VII. 24.) IM rendelet(a továbbiakban: IM rendelet) 18. melléklete szerinti E3 „Egyéni képviselőjelölt bejelentése a nemzetiségi önkormányzati választáson” elnevezésű formanyomtatványt, valamint 3 db. ajánlóívet 24 választópolgár adataival, melyet a Budapest Főváros VIII. kerület Helyi Választási Iroda (a továbbiakban: Helyi Választási Iroda) 2014. szeptember 08. napján átvett.

II.

A Nemzeti Választási Bizottság 1128/2014. sz. határozatában kitűzte Budapest VIII. kerületében a fent megjelölt nemzetiség tekintetében a települési nemzetiségi önkormányzati képviselők választását, valamint 1280/2014. sz. határozatával a fent megjelölt jelölő szervezetet a választáson nyilvántartásba vette, mely határozat jogerős.

A Nemzeti Választási Bizottság 1128/2014. sz. határozatában foglaltak szerint a roma nemzetiség esetében Bp., VIII. kerületben a jelöltállításhoz legalább 13 választópolgár jelölése szükséges.

A Helyi Választási Iroda a jelölt adatait és választójogát, valamint az ajánlóíveken szereplő ajánlások közül 24 ajánlást – a HVB döntésének előkészítése érdekében – a nemzetiségi és a központi névjegyzék és a szavazókörök és választókerületek nyilvántartása alapján a választási informatikai rendszerben ellenőrzött, az ellenőrzés a Ve. 122. és 125. §-127. §-ában foglaltakra terjedt ki, figyelemmel az ajánlások ellenőrzésének egyes kérdéseiről szóló 5/2014. sz. NVB iránymutatásban foglaltakra is. A HVB ellenőrizte a jelölt bejelentés formai és tartalmi elemeit és megállapította, hogy a bejelentőlap hiánytalanul kitöltésre került az IM rendeletben és a választási eljárásról szóló törvényben foglaltaknak megfelelően, a jelölt választójoggal rendelkezik.

A HVB megvizsgálta a Helyi Választási Iroda által ellenőrzött ajánlóívek adattartalmát, valamint hogy a jogszabályi követelményeknek megfelelő érvényes ajánlások száma eléri-e a megkövetelt határt, ennek során a Helyi Választási Iroda által ellenőrzött ajánlások megvizsgálását követően megállapította, hogy azok közül 7 ajánlás érvényes, 17 ajánlás nem felel meg a Ve. 122. §-ában, illetve 126. §-ában foglalt követelményeknek.

A Ve. 318. § (1) A települési nemzetiségi önkormányzati jelöltet legkésőbb a szavazást megelőző harmincnegyedik napon kell bejelenteni. (2014. szeptember 08. 16.00)

(2) A települési nemzetiségi önkormányzati jelöltet a helyi választási bizottság veszi nyilvántartásba.

(3) A jelöltnek arról is nyilatkoznia kell, hogy

*a)* a nemzetiség képviseletét vállalja,

*b)* a nemzetiségi közösség nyelvét beszéli, kultúráját és hagyományait ismeri.

(4) A választási bizottság a jelöltek nyilvántartásában ellenőrzi, hogy a jelölt a nemzetiségi önkormányzati képviselők megelőző két általános választásán, valamint az azokat követő időközi választásokon nem volt jelölt más nemzetiség önkormányzatának választásán.

A nemzetiségek jogairól szóló 2011. évi CLXXIX. törvény 54. §-a szerint a nemzetiségi választáson a nemzetiségi névjegyzékbe vett választópolgár választható, ha

*a)* a helyi önkormányzati képviselők és polgármesterek választásán választható,

*b)* a nemzetiségi önkormányzati képviselők megelőző két általános választásán, valamint az azokat követő időközi választásokon nem volt más nemzetiség nemzetiségi jelöltje, továbbá

*c)* nyilatkozatot tesz arról, hogy

*ca)* a nemzetiség képviseletét vállalja,

*cb)* a nemzetiségi közösség nyelvét beszéli, kultúráját és hagyományait ismeri

Ugyanezen törvény 58. § (1) bekezdése szerint a választáson nemzetiségi szervezet állíthat jelöltet.

A Ve. 133. § (2) bekezdése szerint a választási bizottság visszautasítja a jelölő szervezet, a jelölt, illetve a lista nyilvántartásba vételét, ha bejelentése a törvényes feltételeknek nem felel meg.

A fentiek alapján a HVB megállapította, hogy a jelölt a törvényes feltételeknek nem felel meg, tekintettel arra, hogy az érvényes ajánlások száma nem éri el a jelöltállításhoz szükséges határt, ezért a jelölt nyilvántartásba vételre irányuló kérelem visszautasításra került.

A HVB megállapította, hogy a Helyi Választási Irodától igényelt és átvett ajánlóíveket a jelölt hiánytalanul leadta.

A HVB hatásköre és határozata a választási eljárásról szóló 2013. évi XXXVI. törvény (a továbbiakban: Ve.) 10. §-ában, 14. § (2) bekezdés d) pontjában, 44. § (1) bekezdésében, 45. § (1) és (2) bekezdésében, 46. §-ában, 120. §-ában, 122.§-ában, 124-127. §-ában, 132. §-ában, 133. § (2) bekezdésében, 318. §-ában, a nemzetiségek jogairól szóló 2011. évi CLXXIX. törvény 53. §-ában, 54. §-ában és 58. § (1) bekezdésében foglaltakon, a helyi önkormányzati képviselők és polgármesterek választásán, valamint a nemzetiségi önkormányzati képviselők választásán a választási irodák hatáskörébe tartozó feladatok végrehajtásának részletes szabályairól és a választási eljárásban használandó nyomtatványokról szóló 4/2014. (VII. 24.) IM rendelet 16. és 18. mellékletében, az ajánlások ellenőrzésének egyes kérdéseiről szóló 5/2014. sz. NVB iránymutatásban, az NVB fent hivatkozott határozatában foglaltakon, a jogorvoslati lehetőségről szóló tájékoztatás pedig a Ve. 10. § (3) bekezdés, 221. §, a 223.-225. §-okon alapul.

Kisebbségi vélemény: -

 Dr. Galambos Károly

 a Helyi Választási Bizottság

 elnöke